НАЦРТ НА ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ПРЕКРШОЦИТЕ

Член 1

Во Законот за прекршоците („Службен весник на Република Северна Македомнија“ број 96/19 и 253/23), во членот 2 во ставот (4) по зборовите „ Класификацијата на“, се додава зборот „ микро,“.

Член2

Во членот 23 во ставот (4) по зборот глобата се додаваат зборовите „или заедно со глобата во случаи определени со закон“.

Член 3

Во членот 26 во ставот (4) по зборовите „ непогоди,“ се додаваат зборовите „како и од областа на безбедност на сообраќајот на патиштата“.

Член 4

Во членот 28 ставот (5) се менува и гласи:

„ (5) Судот ќе изрече прекршочна санкција престанок на важење на возачка дозвола за сторен сообраќаен прекршок за кој е предвидена прекршочна санкција забрана за управување на моторно возило доколку возачот во последните четири години има најмалку две правосилни прекршочни санкции – забрана за управување со моторно возило од истата категорија, сметано од денот на правосилноста на одлуката за првата прекршочна санкција. “

По ставот (5) се додаваат три нови става (6), (7) и (8) кои гласат:

„(6) Сторителот на кој му е изречена прекршочна санкција престанок на важење на возачка дозвола не може да отпочне со постапка за полагање на возачки испит за истата категорија пред истекот на 12 месеци од денот на престанокот на важењето на возачката дозвола.

(7) Судот е должен најдоцна во рок од 15 дена од денот на правосилноста на одлуката за изречената санкција престанок на важење на возачка дозвола истата да ја достави до Министерството за внатрешни работи заради нејзино внесување во евиденција.

(8) Министерството за внатрешни работи по приемот на одлуката од ставот (7) на овој член на сторителот на прекршокот му испраќа текстуална порака на мобилниот телефон или на електронската адреса со известување дека осмиот ден од денот на испраќањето на известувањето ќе започне да тече санкцијата престанок на важење на возачката дозвола. Осмиот ден од денот на испраќањето на првата порака на сторителот на прекршокот му се испраќа втора порака со известување дека од тој ден започнува да тече санкцијата престанок на важење на возачката дозвола.“

Член 5

Во членот 29 ставот (1) се менува и гласи:

„(1) За прекршок против безбедноста на јавниот сообраќај, за кој е пропишана прекршочна санкција забрана на управување со моторно возило за определена категорија, забраната ќе се изрече во траење од 30 дена до една година.“

Ставот (3) се менува и гласи:

„(3) Судот е должен најдоцна во рок од 15 дена од денот на правосилноста на одлуката за изречената забрана за управување со моторно возило истата да ја достави до Министерството за внатрешни работи заради нејзино внесување во евиденција.

По ставот (3) се додава нов став (4) кој гласи:

„(4) Минисерството за внатрешни работи по приемот на одлуката од ставот (3) на овој член на сторителот на прекршокот му испраќа текстуална порака на мобилниот телефон или на електронската адреса со известување дека осмиот ден од денот на испраќањето на известувањето ќе започне да тече изречената забрана. Осмиот ден од денот на испраќањето на првата порака на сторителот на прекршокот му се испраќа втора порака со известување дека од тој ден започнува да тече санкцијата забрана за управување со моторно возило.“

Ставот (4) станува став (5).

Член 6

Во членот 36 во став (1) на крајот на реченицата точката се брише и се додаваат зборовите „освен ако со законодавството на Европската унија не е поинаку определено.“

Член 7

Во членот 42 во ставот (8) бројот „7“ во заградата се заменува со бројот „8“.

Член 8

Во членот 44 во ставот (3) на крајот на реченицата точката се заменува со запирка и се додаваат зборовите „да ја спроведе постапката за порамнување доколку е предвидена со закон.“

Член 9

По членот 48 се додава нов дел „Дел втори – А со две нови глави „Глава седум -А и Глава седум - Б со четири нови членови 48-а, 48-б, 48-в и 48-г, кои гласат:

„ Дел втори – A

ПОСЕБНА ПОСТАПКА ЗА ПРЕКРШОЦИ ОД ОБЛАСТА

НА БЕЗБЕДНОСТА НА СООБРАЌАЈОТ НА ПАТИШТАТА

Глава седум – А

Достава

Член 48-а

1. По исклучок од членот 56 и членот 57 од овој закон доставата за прекршоците констатирани од посебен електронски систем се врши со испраќање на известување преку текстуална порака на мобилниот телефон или електронската адреса кои ги пријавил сопственикот на возилото, односно одговорното лице во правното лице согласно закон.
2. Во известувањето од ставот (1) на овој член ќе биде доставен линк за преземање на записникот за сторен сообраќаен прекршок со прекршочен платен налог.
3. Доколку сопственикот на возилото, односно одговорното лице во правното лице во рок од 24 часа од испраќањето на првото известувањето не го отвори истото, ќе му биде испратено второ известување со линкот за преземање на записникот со прекршочниот платен налог.
4. Рокот за преземање на записникот за сторен сообраќаен прекршок со прекршочен платен налог од доставениот линк е 8 дена од денот на приемот на известувањето.
5. По истекот на рокот од 8 дена од испраќањето на второто известување за преземање од линкот се смета дека доставата е извршена без преземање.

(6) Доставата може да се врши и преку дигитална платформа согласно закон.

Издавање на записник за сторен сообраќаен прекршок

со прекршочен платен налог

Член 48-б

1. Кога полицискиот службеник ќе констатира дека е сторен прекршок или кога прекршокот е констатиран со помош на технички средства и уреди за снимање се издава записник за сторен сообраќаен прекршок со прекршочен платен налог.
2. Записникот за сторен сообраќаен прекршок со прекршочен платен налог ги содржи битните елементи на дејствието од кое произлегува правното обележје на прекршокот, лично име, адреса, матичен број на граѓанинот, број на мобилен телефон, електронска адреса, ако се работи за странец и број на патната исправа и држава, а за правно лице – назив, седиште и даночен број, времето, местото и начинот на сторувањето на прекршокот, описот на дејствието, правна квалификација на прекршокот, лицата затекнати на самото место, износ на глобата пропишан за прекршокот и прекршочна санкција - забрана за управување со моторно возило за определена категорија (доколку е пропишана за тој прекршок), податоци на возилото (вид, марка и број на регистарски таблици), податоци за уредот со кој е констатиран и документиран сторениот прекршок, бројот на сметката за плаќање и правни поуки.
3. Записникот за сторен сообраќаен прекршок со прекршочен платен налог го потпишува полицискиот службеник и сторителот на прекршокот, освен во случаи утврдени со закон, кога истиот се потпишува единствено од страна на полицискиот службеник.

(4) Формата и содржината на записникот за сторен сообраќаен прекршок со прекршочен платен налог ја пропишува министерот за внатрешни работи.

Глава седум – Б

Прифаќање на одговорност за сторен прекршок

Член 48-в

1. Доколку сторителот ја прифаќа одговорноста за сторениот прекршок во рок од осум дена од денот на приемот на записникот за сторен сообраќаен прекршок со прекршочен платен налог ќе плати половина од изречената глоба, за кое право се поучува во правната поука содржана во прекршочниот платен налог.
2. Доколку сторителот ја прифаќа одговорноста за сторениот прекршок, а истекол рокот од ставот 1 на овој член ќе го плати целиот износ на изречената глоба, најдоцна во рок од 8 дена по истекот на рокот од ставот 1 на овој член, а пред постапката за извршување.
3. Во постапката која ќе заврши со плаќање на глобата во рокот од ставите (1) и (2) од овој член не се плаќаат трошоци на постапката.
4. Во случај од ставовите (1) и (2) од овој член кога за прекршокот е предвидена и санкцијата забрана за управување со моторно возило или престанок на важење на возачка дозвола, Министерството за внатрешни работи ќе поднесе барање за поведување на прекршочна постапка до надлежен суд.
5. Сторителот кој што со заминувањето заради престој во странство би можел да го одбегне плаќањето на глобата, е должен веднаш да ја плати глобата изречена со записникот за сторен сообраќаен прекршок со прекршочен платен налог.

Неприфаќање на одговорност и право на судска заштита

Член 48-г

1. Доколку сопственикот на возилото во време на сторување на прекршокот не го управувал возилото, должен е во рок од осум дена од денот на приемот на записникот за сторен сообраќаен прекршок со прекршочниот платен налог:

* лично да дојде во надлежната организациска единица на Министерството за внатрешни работи заедно со лицето кое во време на сторување на прекршокот управувало со возилото при што лицето дава известување дека во време на сторување на прекршокот управувало со возилото и дава податоци и за неговиот број на мобилен телефон и електронска пошта, или
* тој или лицето кое го управувало возилото во времето на сторување на прекршокот во надлежната организациска единица на Министерството за внатрешни работи да приложи изјава заверена на нотар дадена од лицето кое управувало со возилото во која истото ќе потврди дека го управувало возилото во време на сторување на прекршокот. Изјавата задолжително содржи и податоци за број на мобилен телефон и електронска пошта. Доколку сопственик на возилото е правно лице приложува патен налог или друг соодветен документ за лицето кое било овластенода го управува возилото во време на сторување на прекршокот.

(2) Во случаите од ставот (1) на овој член, во надлежната организациска единица на Министерството за внатрешни работи се изготвува нов записник за сторен сообраќаен прекршок со прекршочен платен налог во кој се внесуваат податоци за лицето кое управувало со возилото во време на сторување на прекршокот, со кој претходно креираниот записник со прекршочен платен налог се става вон сила. Новиот записник со прекршочен платен налог се доставува до лицето кое управувало со возилото, на начин утврден во член 48-а од овојзакон.

(3) Доколку сторителот не прифаќа одговорност за сторениот прекршок, има право во рок од осум дена од денот приемот на записник за сторен сообраќаен прекршок со прекршочен платен налог, лично или по пошта да го достави до надлежниот суд записникот со прекршочен платен налог потпишан од негова страна. Во овој случај, записникот за сторен прекршок со прекршочен платен налог се смета за барање за поведување на прекршочна постапка и по истиот се постапува согласно одредбите од овој закон.

(4) Во случаите на ставот (3) на овој член товарот на докажување на обележјата на прекршокот и прекршочната одговорност е на надлежниот орган што го констатирал прекршокот во записникот за сторен сообраќаен прекршок со прекршочен платен налог.

(5) Доколку сторителот се откаже од барањето за поведување на прекршочна постапка пред надлежниот суд на првото рочиште кое е закажано по поднесеното барање или достави писмен поднесок пред одржувањето на првото закажано рочиште или доколку е уредно повикан а не се јави на рочиштето, ниту го оправда своето отсуство, судот ќе констатира дека се откажал од барањето за поведување на прекршочна постапка. Во овие случаи судот ќе донесе решение со кое ќе потврди дека записникот за сторен сообраќаен прекршок со прекршочен платен налог има сила на извршна исправа и ќе го задолжи сторителот да ги плати настанатите трошоци на прекршочната постапка.

(6) Судот е должен веднаш, а најдоцна во рок од 8 дена од приемот на записникот за сторен сообраќаен прекршок со прекршочен платен налог од ставот (3) на овој член или во случаите на ставот (5) на овој член да го извести органот кој му го доставил записникот за сторен сообраќаен прекршок со прекршочниот платен налог на сторителот, со барање за негово произнесување односно поднесување на барање за поведување на прекршочна постапка за прекршоците за кои покрај глобата е предвидена и санкција забрана за управување со моторно возило или престанок на важење на возачка дозвола.

(7) Доколку сторителот не прифаќа одговорност за сторениот прекршок, доброволно не ја плати глобата изречена во прекршочниот платен налог или во рок од 8 дена не постапи согласно ставот (3) на овој член, записникот за сторен прекршок со прекршочен платен налог има сила на извршна исправа и Министерството за внатрешни работи ќе го достави до органот надлежен за присилна наплата, за негово извршување.“

Член 10

Во членот 58 во ставот (2) бројот „30“ се заменува со бројот „90“.

Член 11

Во членот 83 во ставот (4) бројот „30“ се заменува со бројот „90“.

По ставот (7) се додава нов став (8) кој гласи:

„(8) По исклучок од ставовите (1) и (2) на овој член сторителот на прекршокот може да го поднесе записникот за сторен сообраќаен прекршок со прекршочен платен налог до судот и истиот се смета за барање за поведување на прекршочна постапка согласно членот 48-г од овој закон.“

Член 12

Во членот 104 во став (1) во алинеата 2 сврзникот „и“ се заменува со запирка, во алината 3 точката се заменува со сврзникот „или“, а по алинеата 3 се додава нова алинеа 4 која гласи:

„ - е сторен сообраќаен прекршок утврден со помош на технички средства и уреди за снимање.“

Член 13

Во членот 114 во ставот (1) точката 4) се менува и гласи:

„4) постапката е водена без барање на овластениот орган односно лице (член 83 став (1) и став (8)) од овој закон);“

Член 14

Започнатите постапки пред судовите и прекршочните органи до денот на влегувањето во сила на овој закон ќе завршат според одредбите на Законот за прекршоците („Службен весник на Република Северна Македонија“ бр. 96/19 и 253/23).

Правосилните одлуки со кои се изречени прекршочни санкции забрана за управување со моторно возило и престанок на важење на возачка дозвола кои не се извршени до отпочнувањето на примената на овој закон, ќе се извршуваат согласно одредбите од овој закон.

Член 15

Овој закон влегува во сила осмиот ден од денот на објавувањето во „Службен весник на Република Северна Македонија“, а ќе отпочне да се применува од 1 јануари 2026 година.